**Onko tässä uuden sukupolven Subaru**

**WRX STI?**

**Subaru paljasti Tokion autonäyttelyssä Subaru VIZIV Performance -konseptimallin, joka esittelee Subarun näkemyksen boxermoottorin vauhdittamasta nelivetoisesta tulevaisuuden urheiluautosta.**

Subarun VIZIV -konseptiautosarjan uusin tulokas VIZIV Performance on esitelty Tokion autonäyttelyssä Japanissa. Uusi symmetrisellä nelivedolla varustettu konseptimalli piirtää suuntaviivoja Subarun tulevaisuuden urheiluautoille ja samalla esittelee jo viiden vuosikymmenen ajan kehitetyn boxermoottorin viimeisimmän version.

Uuteen konseptimalliin on sisällytetty Subarun jo pitkälle kehittämä automaattinen ajotoiminto, tulevaisuuden kuljettajaa avustavaa uutta tekniikkaa, kuten viimeisimmän sukupolven törmäyksiä ehkäisevä EyeSight -järjestelmä.

Subaru VIZIV Performance -konseptiauton muodoilla on haluttu kunnioittaa Subaru Legacy RS:n ja Impreza WRX STI:n perintöä. Auton muotoilu on toteutettu Subarun Dynamic x Solid -muotoiluteeman mukaiseksi. Auton korirakenteet, kuten puskurit, lokasuojat, auton katto ja takaosan pakoputkia ympäröivät rakenteet, on valmistettu hiilikuidusta.

VIZIV Performance -konseptiauton voimalinja on Subarusta tuttu boxermoottorin ja jatkuvatoimisen nelivedon yhdistelmä.

Subaru lanseeraa vuonna 2020 automalleihinsa uutta edistyksellistä kuljettajaa avustavaa tekniikkaa sekä uuden suorituskykyisen boxermoottorin. Yksi näistä uusista tekniikoista on Subarun automaattinen kaistanvaihtojärjestelmä, jonka toiminta perustuu digitaaliseen karttaan, GPS -järjestelmään, tutkaan ja EyeSight -järjestelmän stereokameroihin.

**Subaru VIZIV Performance Concept**

Mitat (mm): Pituus 4 630, leveys 1 950, korkeus 1 430

Akseliväli (mm): 2 730

Renkaat: 245/40 R20

Kapasiteetti: 5 henkilöä